Tornaveus presenta el seu primer disc a l&#8217;església romànica de Sant Martí | Museu de Lleida
Tornaveus presenta el seu primer disc a l’església romànica de Sant Martí
L’agrupació vocal Tornaveus presenta aquest dissabte, 15 de setembre, el seu primer disc a l’església romànica de Sant Martí. El concert està organitzat conjuntament per Tornaveus i el Museu de Lleida, i compta amb la col·laboració del Centre d’Estudis Comarcals del Segrià.
El grup Tornaveus està format per quatre veus femenines i una de masculina, i es caracteritza per cantar sense l’acompanyament de cap instrument musical. El seu repertori abraça des de cançons religioses fins a l’altres amb tocs humorístics i ‘picants’, sempre procedents de la tradició oral del Mediterrani occidental.
Els integrants d’aquesta formació (Jaume Ayats, Heura Gaya, Anaís Falcó, Iris Gayete i Ester G. Llop) es van reunir per primera vegada l’any 2011 i, des de llavors, han participat en festivals i concerts per tot Catalunya, País Valencià, la Catalunya Nord, Occitània, el País Basc i Sardenya. Es presenten com un grup de polifonia tradicional catalana format per investigadors sobre músiques de tradició oral, que han treballat arreu dels territoris de parla catalana; i que han traslladat al seu espectacle els cants, les fórmules polifòniques i les maneres de cantar que han extret dels resultats sobre les seves recerques de camp.
Al Museu de Lleida ja vam gaudir d’una actuació seva l’any 2014.